‘ट्र्याक बदल्ने गरी आउँछ बजेट’
प्रधानमन्त्रीका प्रमुख राजनीतिक सल्लाहकार हरिबोल गजुरेलले सरकारको नीति तथा कार्यक्रम र बजेट ‘ट्र्याक’ बदल्ने गरी आउने जानकारी दिनुभएको छ । राज्यको स्वामित्वमा रहेका सार्वजनिक सञ्चारमाध्यमका व्यवस्थापन तथा सम्पादकीय नेतृत्वसँगको छलफलका क्रममा आइतबार उहाँले उक्त जानकारी दिनुभएको हो ।
काठमाडौँ, चैत २० गते । प्रधानमन्त्रीका प्रमुख राजनीतिक सल्लाहकार हरिबोल गजुरेलले सरकारको नीति तथा कार्यक्रम र बजेट ‘ट्र्याक’ बदल्ने गरी आउने जानकारी दिनुभएको छ । राज्यको स्वामित्वमा रहेका सार्वजनिक सञ्चारमाध्यमका व्यवस्थापन तथा सम्पादकीय नेतृत्वसँगको छलफलका क्रममा आइतबार उहाँले उक्त जानकारी दिनुभएको हो ।उहाँले व्यवस्था परिवर्तन भएको तर अवस्था परिवर्तन नहुँदा र राज्यका सेवा प्रवाहमा नयाँपन आउन नसक्नु अहिलेको मुख्य समस्या रहेको बताउँदै त्यसमा परिवर्तन गर्ने गरी सबै तहबाट काम हुनुपर्ने स्पष्ट पार्नुभयो । सरकारको नेतृत्वप्रति जनताको आशा र विश्वास बढेको बताउँदै उहाँले विगतका सबै आन्दोलनका उपलब्धिको रक्षाका लागि सरकारका कदममा सबैको समर्थन रहेको छ भन्नुभयो । शिक्षा, स्वास्थ्य, खाद्य सम्प्रभुताजस्ता अधिकार संविधानले नै प्रत्याभूत गरेको तर सर्वसाधारणले ती नपाएको सन्दर्भमा सरकार गम्भीर रहेको उहाँको भनाइ थियो ।अहिलेको परिवर्तन कुनै एक दल वा पक्षको भन्दा पनि धेरै पक्षको सम्झौताबाट आएकाले कुनै एक दल वा पक्षले चाहेजस्तो काम गर्न कठिन हुने बताउनुभयो । यी सबै कार्यका लागि र सरकारका कामबारे सकारात्मक सन्देश प्रवाहमा सञ्चारमाध्यमले पनि आफ्नो ट््याक परिवर्तन गर्नुपर्ने आवश्यकता औँल्याउँदै गोरखापत्रले त्यसतर्फ काम गरेको उल्लेख गर्नुभयो । सरकारले को कसबाट नियुक्ति भएका कारण कहाँ छ भन्नेभन्दा पनि काम भएको छ कि छैन भनेर मूल्याङ्कन गर्ने सल्लाहकार गजुरेलले बताउनुभयो । प्रधानमन्त्रीको सञ्चार सचिवालयद्वारा आयोजित छलफलमा प्रधानमन्त्रीको सञ्चार समूहका विज्ञहरू तथा गोरखापत्र संस्थान, नेपाल टेलिभिजन, रासस र रेडियो नेपालका व्यवस्थापन तथा सम्पादकीय नेतृत्वबीच सार्वजनिक सञ्चार संस्थाका कामकारबाही र भावी कार्यक्रमबारे परामर्श भएको थियो ।   